text: Rederi vil lokke lastbiler over Als
  07 december 2010 kl. 11.28
  Rederiet Sydfynske A/S vil lokke flere lastbiler til Tyskland ind over Als.
  Derfor sænker selskabet fra 4. januar billetprisen for lastbiler på Als Færgen mellem Bøjden og Fynshav med 20 procent.
  En enkeltbillet for en sættevognslastbil med chauffør kommer ned på 808 kroner med moms og oliepristillæg.
  - Vi ønsker at lancere Bøjden-Fynshav som en konkurrencedygtig genvej til Tyskland, siger salgschef Lindy Kjøller.
  Færgerejsen mellem Bøjden og Fynshav tager 50 minutter, og der er afgang hver anden time mellem klokken 06.00 og 22.00 udenfor feriesæsonen. Om sommeren er der i perioder timedrift.
  Selskabet vil i 2012 udvide færgedriften.
   
  Sydfynske A/S omfatter Als Færgen, Fanø Færgen og Langelands Færgen. Selskabet ejes af Clipper Invest.
  